
Γ. Πατρίκιος
Οι χρήσεις γης ως δυναμικός παράγοντας για τη μορφή και τη λειτουργία της πόλης 

(περίγραμμα εισήγησης)
1.
Γενικά 
Το σύνολο των ανθρώπινων δραστηριοτήτων αναπτύσσεται στο χώρο. Σε συγκεκριμένες στιγμές (χρονικές, ιστορικές, κοινωνικές), κάθε δραστηριότητα καταλαμβάνει και δεσμεύει τμήματα του χώρου. Σταδιακά, κάθε τμήμα του χώρου χαρακτηρίζεται από τις χρήσεις που φιλοξενεί, σε τέτοιο βαθμό ώστε ο χώρος, οι χρήσεις και οι μορφές που παράγονται σ’ αυτόν ταυτίζονται νοηματικά. Εκφράσεις όπως «…πάμε πλατεία…», «…θα κατέβω στην αγορά…», «…ραντεβού στο ρολόι…» κά., οι οποίες εισάγονται αβίαστα στο καθημερινό λεξιλόγιο αποδεικνύουν οτι ο κάθε τόπος γίνεται αντιληπτός ως σύμπλεγμα θέσης, μορφής και δραστηριότητας,. Η αναφορά σε κάποιο τόπο (περιοχή, γειτονιά, τοπόσημο κλπ) ταυτίζεται με τη δυνατότητα κάποιας δραστηριότητας, ενώ η αναφορά σε μία χρήση ανακαλεί στη μνήμη συγκεκριμένους τόπους. 

Το κέντρο, οι συνοικίες, η αγορά, το λιμάνι, ο σταθμός, τα συνεργεία, οι βιομηχανικές περιοχές, τα πλούσια προάστια, οι φτωχογειτονιές, οι περιοχές μεταναστών ή μειονοτήτων, διαφοροποιούν τον φαινομενικά ενιαίο χώρο. Ο χώρος αποκτά λειτουργική και νοηματική εξειδίκευση ανάλογα με τον ειδικό ρόλο που αναλαμβάνει, σε άμεση συνάρτηση με τα ειδικά μορφολογικά, λειτουργικά, οικονομικά και κοινωνικά χαρακτηριστικά του. Μ’ αυτό τον τρόπο κατανέμεται σε κατηγορίες και του αποδίδονται αξιολογικά χαρακτηριστικά ανάλογα με το κριτήριο που χρησιμοποιείται. Ταυτόχρονα διαφοροποιείται ως προς την οικονομική του αξία. Ειδικά στην ελεύθερη αγορά, ο χώρος, ως ιδιόκτητο τεμάχιο γης, τείνει να αποκτήσει τιμή ανάλογα με τη δυνατότητά του να παράγει αξίες χρήσης ή ανταλλακτικές αξίες ως έδρα μίας συγκεκριμένης παραγωγικής δραστηριότητας.

Το φαινόμενο της διαφοροποίησης του χώρου εντείνεται και παίρνει γενικευμένο χαρακτήρα όσο αυξάνεται ο βαθμός οργάνωσης της κοινωνίας. Μ’ αυτή την έννοια, προνομιακό πεδίο για την αναγνώριση της διαδικασίας δέσμευσης του χώρου, σε σύνδεση με τις ανθρώπινες δραστηριότητες αποτελεί η πόλη, ως η ιστορική χωρική έκφραση αυτού του αυξημένου βαθμού οργάνωσης.

2.
Έννοιες – συνδέσεις

Σε όλες σχεδόν τις ιστορικές περιόδους των πόλεων, αλλά και στις θεωρητικές προσεγγίσεις που σχετίζονται με την αναγνώριση αυτών των περιόδων, διαπιστώνουμε τη σύνδεση των «χρήσεων γης» με πλήθος σημαντικών εννοιών όπως :

· Τις φιλοσοφικές, θρησκευτικές, ή γενικότερα μεταφυσικές, προσεγγίσεις των διαφόρων κοινωνιών.

Χαράξεις και διαφοροποιήσεις στο εσωτερικό των πόλεων (γεωμετρικά κέντρα, σχήματα, άξονες), η χωροθέτηση των τόπων λατρείας, οι δυνατότητες και οι περιορισμοί της πρόσβασης σε συγκεκριμένες περιοχές της πόλης κ.ά., εκφράζουν την ιδιαίτερη αντίληψη συγκεκριμένων κοινωνιών για τη θέση του ανθρώπου στο σύμπαν και τη σχέση του με το «θείο». Πολλές φορές μάλιστα αναπαριστούν επί του εδάφους αυτές τις σχέσεις.

· Τις σχέσεις εξουσίας και την έκφρασή τους στο χώρο.

Κεντρικοί τόποι στους οποίους χωροθετούνται οι χρήσεις και τα σύμβολα της εξουσίας (η αγορά, το παλάτι, το κοινοβούλιο, τα υπουργεία, τα δικαστήρια). Χώροι πολιτισμού και δημόσιοι χώροι ως έκφραση της δυνατότητας κριτικής ή συλλογικής διοίκησης (θέατρα, πλατείες, δημόσιο βήμα). Περιοχές που καταλαμβάνονται από μεγάλες οικονομικές δυνάμεις και οι οποίες συμβολοποιούν αυτή την ισχύ τους μέσω χρήσεων και μορφών στο χώρο (εμπορικά κέντρα, διοίκηση επιχειρήσεων, τράπεζες, ασφάλειες).

· Τους τρόπους παραγωγής, τους κοινωνικούς και οικονομικούς σχηματισμούς, καθώς και το χαρακτήρα, τη φυσιογνωμία και τη λειτουργία της πόλης.

Οι πόλεις της αναγέννησης, περιτειχισμένες, με συνεκτική πολεοδομική δομή και τις εμπορικές ή μικροβιοτεχνικές δραστηριότητες χωροθετημένες σε κεντρικούς τόπους, ως έκφραση της ανερχόμενης νέας αστικής τάξης.

Η πόλη γύρω από το ορυχείο, το εργοστάσιο, το λιμάνι, ως έκφραση του βιομηχανικού ή διαμετακομιστικού - εμπορικού της χαρακτήρα.

Το κέντρο της σύγχρονης πόλης, με τα καταστήματα, την αναψυχή ή τις τράπεζες, ως έκφραση του τριτογενούς τομέα και τις κυριαρχίας του χρηματοπιστωτικού συστήματος.

Οι περιοχές κατοικίας. Διάρθρωση, κατανομή στο χώρο και μορφή, ανάλογα με την εισοδηματική ή κοινωνική τάξη στην οποία απευθύνονται, σε άμεση συνάρτηση με τη συνολική ιστορία των μετασχηματισμών της πόλης.

· Τη «ζωτικότητα» και τη «βιωσιμότητα» της πόλης.

Τις δυνατότητες απασχόλησης των κατοίκων που θα τους κρατήσουν στην πόλη, ή αντίθετα θα τους οδηγήσουν στη μετανάστευση. Τη φάση ανάπτυξης στην οποία βρίσκεται η πόλη, την οικονομική ευρωστία ή αντίθετα το μαρασμό της (αναπτυξιακή έκρηξη, σταθερότητα – ευημερία, στασιμότητα, φθίνουσα πορεία, κλπ.). Τη μονολειτουργικότητα ή πολυλειτουργικότητα της πόλης. Αυτά τα χαρακτηριστικά είναι δυνατόν να αναγνωρίζονται από το βαθμό δυναμισμού και εκσυγχρονισμού των χρήσεων γης καθώς και από τις μορφές που αυτές παράγουν στο χώρο.

· Τα οικονομικά, κοινωνικά και πολιτισμικά χαρακτηριστικά του κοινωνικού σχηματισμού που οργανώνει τη ζωή του μέσα στην πόλη.

Σαφείς εθνικοί σχηματισμοί σε αντίθεση με πολυεθνικές μεγαλουπόλεις, έντονη κοινωνική ή ταξική διαστρωμάτωση σε αντίθεση με (λίγο – πολύ) ομογενοποιημένα στρώματα, πόλεις με σαφή εξειδίκευση που αντανακλώνται στις δεξιότητες, το μορφωτικό επίπεδο και τα πολιτισμικά χαρακτηριστικά των κατοίκων, φοιτητικές πόλεις κλπ. Ολα αυτά τα χαρακτηριστικά είναι δυνατόν να βρίσκουν τη χωρική τους έκφραση μέσω της διάρθρωσης των χρήσεων γης και των μορφών που αυτή εγγράφει στην πόλη. Αναφέρουμε ως ενδεικτικά παραδείγματα πιθανά πολυεθνικά καταστήματα, διαφορετικούς χώρους λατρείας, εργατικές pubs ή καφενεία, καταστήματα συγκεκριμένων ειδών (αγροτικά εργαλεία, ναυτιλιακά) φοιτητικές περιοχές αναψυχής και εστίασης, τη θέση, τη μορφή και τα χαρακτηριστικά των περιοχών κατοικίας κ.ά.

· Την ιδιοκτησία της γης και την αποτίμησή της σε οικονομική αξία (γαιοπρόσοδο).

Οι αξίες της γης διαμορφώνονται από την αποδοτικότητα της χρήσης που φιλοξενούν σε συνδυασμό με τις διαδικασίες της ελεύθερης αγοράς. Οταν μία χρήση επιδιώκει να εγκατασταθεί σε ένα συγκεκριμένο κομμάτι γης (οικόπεδο, κτίριο) πρέπει να πληρώσει στον ιδιοκτήτη του κομματιού ένα αντίτιμο ανάλογο με την «παραγωγικότητα του χώρου». Στο αστικό έδαφος η παραγωγικότητα αυτή εξαρτάται κυρίως από τη θέση της γης. Η ζήτηση εδάφους η κτιρίου για την εγκατάσταση κάποιας χρήσης, σε περιοχή κατάλληλη γι’ αυτήν, εξαρτάται από τις γενικότερες συνθήκες της πόλης (πιάτσες επαγγελμάτων, κεντρικότητες, νέες δυναμικές χρήσεις, διαμορφώσεις και υποδομές – δρόμοι, πεζόδρομοι, μεταφορές κλπ.) που καθιστούν τη χρήση σ’ αυτή τη θέση πιο παραγωγική (περισσότερο κερδοφόρα). Οι συνθήκες ιδιοκτησίας και η προσφορά γης, καθώς και τα περιθώρια κέρδους των χρήσεων ως τομείς παραγωγής, αλλά και ειδικά των μεμονωμένων επιχειρήσεων, καθορίζουν εν πολλοίς το αν, σε συγκεκριμένα τμήματα της πόλης, θα εγκατασταθεί η μία ή η άλλη χρήση.

· Τη μορφή της πόλης σε αντιληπτικό επίπεδο

Οι διαφορετικές χρήσης στην πόλη συνδέονται άμεσα με την εικόνα της πόλης. Από τη μία έχουμε να κάνουμε με τη μορφολογία των ίδιων των κτισμάτων που φιλοξενούν τις χρήσεις. Μορφολογία του αρχιτεκτονικού κελύφους στο βαθμό που αυτό κατασκευάζεται με συγκεκριμένο προορισμό (δημόσια κτίρια, εμπορικά κέντρα, κέντρα διοίκησης επιχειρήσεων, ξενοδοχεία κλπ.) αλλά και με τη μορφολογία των παρεμβάσεων διακοσμητικής φύσης που το κέλυφος υφίσταται για δώσει την επιθυμητή εικόνα (image) της χρήσης που φιλοξενεί. Από την άλλη, οι ροές στην πόλη (πεζών, μέσων μαζικής μεταφοράς, αυτοκινήτων) συνδέονται με την ελκτικότητα των χρήσεων και το γενικότερο ρόλο μίας περιοχής στο πλέγμα του αστικού ιστού. Αυτές οι ροές επανακαθορίζουν με τη σειρά τους τόσο τη μορφή της πόλης (πολύβουο πλήθος, κίνηση – ήσυχη γειτονιά κατοικίας) όσο και τις ίδιες τις χρήσεις. Τέλος, οι επιλογές για παρεμβάσεις στο δημόσιο αστικό χώρο συνδέονται άμεσα με το ρόλο που αναλαμβάνει κάθε κομμάτι της πόλης.

Όλες οι παραπάνω έννοιες σχετίζονται με τις χρήσεις της γης, συνυπάρχουν ταυτόχρονα και αξεδιάλυτα σε κάθε στιγμή της ζωής μία πόλης και προσδιορίζουν, στιγμιαίες ή πιο μόνιμες, οικονομικές, κοινωνικές, χωρικές και μορφολογικές αποκρυσταλλώσεις. Οι χρήσεις γης με τους τρόπους που εντάσσονται στον αστικό ιστό είναι δυνατόν να δίνουν κάθε φορά τον «τόνο» της πόλης, σε βαθμό που ακόμη και το απλό μάτι ενός τουρίστα να αναγνωρίζει πολύ περισσότερα πράγματα για το χαρακτήρα και τη φυσιογνωμία της πόλης από το απλό οπτικό ερέθισμα και την αίσθηση του όμορφου ή του άσχημου. Η πολύπλοκη ενιαία εικόνα της πόλης δίνει συνεχώς πληροφορίες για το παρελθόν το παρόν και το μέλλον, για οικονομικές, κοινωνικές και πολιτισμικές παραμέτρους, για διαδικασίες και τάσεις. Πέρα και ταυτόχρονα με τη στατική εικόνα, οι χρήσεις και οι φορείς τους ανταγωνίζονται μεταξύ τους για την κατάληψη και αξιοποίηση του αστικού εδάφους. Με τον τρόπο αυτόν προσδιορίζουν (και επαναπροσδιορίζουν συνεχώς) το χαρακτήρα, τις λειτουργίες και την αντιληπτική μορφή της πόλης.

3.
Οι χρήσεις γης ως εργαλεία ανάλυσης και προγραμματισμού.

Ήδη από τον 19ο αιώνα, αλλά κυρίως στον 20ο, η πολεοδομία διατηρεί ένα διπλό ρόλο : Από τη μία εξετάζει τα φαινόμενα του αστικού χώρου ως σύνολο, ασκεί κριτική και παράγει σκέψη. Ο ρόλος του πολεοδόμου ως διανοούμενου γύρω από τη σύγχρονη (αστική) κοινωνία και το χώρο. Από την άλλη λειτουργεί εργαλειακά, οργανώνοντας «ορθολογικά» τις εκφάνσεις της αστικής ζωής και της παραγωγής. Στο πλαίσιο αυτής της δεύτερης λειτουργίας, που χαρακτηρίζει την τρέχουσα πολεοδομική πρακτική, οι «χρήσεις γης» χρησιμοποιούνται κατ’ εξοχή ως «αναλυτικές κατηγορίες» ή «κατηγορίες προγραμματισμού». Αποτελούν δηλαδή εργαλεία αποτύπωσης της χωρικής και λειτουργικής πραγματικότητας της πόλης και εργαλεία προγραμματισμού ζωνών με διαφορετικό χαρακτήρα στο εσωτερικό της.

Για να λειτουργήσουν ως εργαλεία ανάλυσης και προγραμματισμού, με κοινό σύστημα αναφοράς στο πλαίσιο συγκεκριμένης κάθε φορά μεθοδολογίας, είναι απαραίτητο να ταξινομηθούν σε κατηγορίες. Το πρόβλημα όπως εμφανίζεται σε πρώτο επίπεδο είναι ο βαθμός σχηματοποίησης της  πολύπλοκης πραγματικότητας ώστε από τη μία να γίνει πιο διαχειρίσιμη ενώ από την άλλη να μη χάσει την ουσία της. Όσο και να αποδεχθεί κανείς τον εργαλειακό ρόλο της πολεοδομικής πρακτικής δεν παύει να τίθεται το ερώτημα της αντικειμενικότητας. Η πραγματικότητα (και η πραγματικότητα του 
αστικού χώρου) είναι αντικειμενική ή είναι ζήτημα ερμηνείας ; Μ’ αυτή την έννοια, τόσο η αποτύπωση και η αναπαράσταση της πραγματικότητας, όσο πολύ περισσότερο ο προγραμματισμός εμπεριέχουν πολλά στοιχεία ερμηνείας και προθέσεων. Αντίστοιχα και οι κατηγορίες χρήσεων γης δε μπορούν με σιγουριά να αναφέρονται σε κάποιο γενικά παραδεκτό σχήμα ορθολογικής ταξινόμησης δραστηριοτήτων και του χώρου που αυτές καταλαμβάνουν.

Το πρόβλημα λοιπόν γίνεται ακόμη πιο περίπλοκο. Ακόμη και όταν έχουμε αποδεχθεί ή επινοήσει ένα σύστημα ταξινόμησης που συνδέεται με γενικότερες θεωρητικές προσεγγίσεις, όταν πάμε να το εφαρμόσουμε στο χώρο πρέπει απαραίτητα να υπόκειται σε έλεγχο και είναι υποχρεωμένο να προσαρμόζεται στην κλίμακα και στις συγκεκριμένες τοπικές συνθήκες του πεδίου αναφοράς καθώς και στις επιδιώξεις της έρευνας / μελέτης. Μ’ αυτή την έννοια κάθε σύστημα ταξινόμησης χρήσεων γης και χωρικών ενοτήτων (και όχι μόνο) είναι σχετικό, ιδιαίτερα καθώς περιλαμβάνει εκτός των άλλων και άρρητες παραδοχές σχετικά με ζητήματα ουσίας και μεθοδολογίας.

3.1.
Δραστηριότητες – δέσμευση του εδάφους

Στις οργανωμένες κοινωνίες και ειδικά στο καπιταλιστικό σύστημα οι ανθρώπινες δραστηριότητες είναι δυνατόν να διακριθούν σε αυτές που αναφέρονται:

· Στην παραγωγή αγαθών και υπηρεσιών, με τελικό σκοπό την αύξηση του οικονομικού πλούτου. 

· Στην αναπαραγωγή των δυνάμεων του ανθρώπου (σωματικών και ψυχικών), και της εργατικής του δύναμης.

· Στην οργάνωση της κοινωνίας και των συνθηκών παραγωγής.

Η χωρική έκφραση αυτών των δραστηριοτήτων οδηγεί στη δέσμευση χώρου για :

· Παραγωγικές εγκαταστάσεις, με απαιτήσεις σε χώρο, κτιριακό εξοπλισμό και λειτουργικά χαρακτηριστικά.

· Κατοικία, εκπαίδευση, περίθαλψη, κοινωνικό εξοπλισμό, αναψυχή, κάλυψη θρησκευτικών αναγκών, υποδομές.

· Δημόσια διοίκηση, χρηματοπιστωτικές δραστηριότητες, δημόσια τάξη, εθνική ασφάλεια, υποδομές. 

· Φυσικές εκτάσεις. Ανάλογα με την θεωρητική οπτική από την οποία τις εξετάζουμε οι εκτάσεις αυτές μπορούν να θεωρηθούν :

· είτε ως «μη αξιοποιημένες παραγωγικά»,

· είτε ως «παραχώρηση» του ανθρώπου προς τη φύση,

· είτε ενταγμένες στο όλο σύστημα διαχείρισης του χώρου ως απαραίτητες για την αναπαραγωγή των δυνάμεων του ανθρώπου.

3.2.
Παραγωγικές δραστηριότητες - Τομείς παραγωγής

Πρωτογενής τομέας.

Περιλαμβάνει τις δραστηριότητες εκείνες που σχετίζονται με την λήψη προϊόντων από τον φυσικό κύκλο της ζωής, χωρίς τη δραστική μεταποίησή τους. Κυρίως αναφέρεται στις αγροτικές δραστηριότητες, μέχρι του σημείου που το προϊόν τους «σταθεροποιείται» και προωθείται στην αγορά ή για παραπέρα επεξεργασία. Περιλαμβάνονται επίσης οι εξορυκτικές δραστηριότητες, καθώς και οι συμπληρωματικές τους, που αποσκοπούν στην προπαρασκευή των ακατέργαστων υλικών ώστε να τα καταστήσουν εμπορεύσιμα ως πρώτες ύλες.

Δευτερογενής τομέας.

Ο δευτερογενής τομέας αναφέρεται στη μεταποίηση. Έτσι ορίζεται η δραστηριότητα μετασχηματισμού πρώτων υλών ή συστατικών μερών σε νέα προϊόντα, ανεξάρτητα αν αυτά προορίζονται για περαιτέρω επεξεργασία ή αν διατίθενται ως τελικά προϊόντα στην αγορά. Στη μεταποίηση εντάσσεται επίσης και η συναρμολόγηση επι μέρους τμημάτων σε ένα προϊόν.

Τριτογενής τομέας.

Περιλαμβάνει τις υπηρεσίες που παρέχονται από επαγγελματίες σε καταναλωτές, επί πληρωμή. Οι υπηρεσίες αυτές αποτελούν ένα «προϊόν» που εισάγεται στην αγορά με διάφορους τρόπους. Ετσι, στον τριτογενή τομέα περιλαμβάνονται το εμπόριο, η αναψυχή, οι επισκευές, οι μεταφορές, η εκπαίδευση, η περίθαλψη, οι προσωπικές υπηρεσίες, οι τράπεζες,
 οι χρηματιστηριακές αγορές και εταιρείες κλπ. Επίσης, στον τριτογενή τομέα παραγωγής περιλαμβάνεται και το μεγαλύτερο τμήμα του δημόσιου τομέα, στο βαθμό που δεν αφορά σε δραστηριότητες μεταποίησης (πχ. Εργοστάσια παραγωγής ρεύματος, όπλων κλπ.).

«Τεταρτογενής τομέας».

Αδόκιμος όρος, ο οποίος όμως απαντάται σε πολλές αναλύσεις των τελευταίων χρόνων. Εκφράζει κυρίως τις δραστηριότητες που σχετίζονται με τον τομέα της πληροφορίας (διαχείριση και εμπορία), τα μέσα μαζικής ενημέρωσης (ΜΜΕ), τις ερευνητικές δραστηριότητες, τις δραστηριότητες παραγωγής ηλεκτρονικού λογισμικού και τις υπηρεσίες διαδικτύου, αλλά και τον εθελοντισμό και άλλες δραστηριότητες που δεν κατατάσσονται στους προηγούμενους τομείς παραγωγής.

Η ορολογία των τομέων παραγωγής (πρωτο..., δευτερο… κλπ.) σχετίζεται με δύο παραμέτρους. Από τη μία εκφράζει το βαθμό μεταποίησης των πρώτων υλών από την παραγωγή στην κατανάλωση, μέσα από την επεξεργασία, τη συσκευασία, τη μεταφορά, την οργάνωση, τη μετατροπή τους σε «μη υλικό» κλπ. Από την άλλη σχηματοποιεί τη χρονικότητα της εμφάνισής τους ως κυρίαρχων τομέων παραγωγής, στην κοινωνική και οικονομική οργάνωση των δυτικών κοινωνιών. Η δεύτερη παράμετρος επιβεβαιώνεται ιστορικά μόνο εν μέρει, καθώς ο τριτογενής τομέας σε πολλές περιπτώσεις είχε εμφανιστεί πολύ πριν την εμφάνιση του δευτερογενούς. 

3.3.
Κατηγοριοποίηση χρήσεων γης (ενδεικτικά)

Στη συνέχεια δίνεται ένα σχήμα ταξινόμησης των χρήσεων γης ως εργαλείων ανάλυσης και προγραμματισμού, βασισμένο τόσο σε υφιστάμενες θεωρητικές προσεγγίσεις όσο, κυρίως, στην πρακτική και τη μεθοδολογία των πολεοδομικών μελετών, σε συνδυασμό με το σχήμα ταξινόμησης των παραγωγικών κλάδων από την Εθνική Στατιστική Υπηρεσία της Ελλάδος (ΕΣΥΕ). 

Πρώτο επίπεδο – Χωροταξικό 

Α.
Φυσικές εκτάσεις


Α1.
Δάση


Α2.
Λιμώνες, βραχότοποι, χέρσες εκτάσεις


Α3.
Εκτάσεις καλυπτόμενες από νερά


Α4.
Θαλάσσιες περιοχές

Β.
Γεωργική γη


Β1.
Καλλιεργούμενες εκτάσεις


Β2.
Βοσκότοποι

Γ.
Υπερτοπικές εγκαταστάσεις


Γ1.
Υπερτοπικά δίκτυα μεταφορών


Γ2.
Ενιαίες βιομηχανικές περιοχές


Γ3.
Ενιαίες χωρικές ενότητες με ειδικό χαρακτήρα

(στρατόπεδα, νοσοκομεία, πανεπιστημιουπόλεις αθλητικά κλπ.)


Γ4.
Αρχαιολογικοί – ιστορικοί τόποι

Δ.
Οικισμοί – αστική γη

Ε.
Αταξινόμητες εκτάσεις

Δεύτερο επίπεδο – Οικιστικές εκτάσεις, Αστική γη 

Α.
Κατοικία – κοινωνικός εξοπλισμός.

1.
Κατοικία


1.1.
Περιοχή αμιγούς κατοικίας


1.2.
Περιοχή μικτής κατοικίας


1.3.
Περιοχή δεύτερης κατοικίας (παραθεριστική)

2.
Εκπαίδευση,


2.1.
Δημόσια



211.
Πρωτοβάθμια



212.
Δευτεροβάθμια



213.
Τριτοβάθμια


2.2.
Ιδιωτική


2.3.
Φροντιστήρια

3.
Περίθαλψη - πρόνοια


3.1.
Περίθαλψη



311.
Δημοτικά ιατρεία



312.
Νοσοκομεία


3.2.
Πρόνοια



321.
Παιδικοί σταθμοί



322.
ΚΑΠΗ

4.
Θρησκευτικές χρήσεις

5.
Πολιτισμός

6.
Αθλητισμός

7.
Περιαστικό πράσινο, πάρκα, πλατείες

Β.
Παραγωγή

8.
Μεταποίηση


8.1.
Βιομηχανία


8.2.
Βιοτεχνία

8.3. Συναρμολογήσεις – συνεργεία

9.
Εμπόριο


9.1.
Χονδρεμπόριο – αποθήκες

9.2. Λιανικό εμπόριο

10.
Υπηρεσίες


10.1.
Υπηρεσίες – γραφεία


10.2.
Εστίαση – αναψυχή


10.3.
Τουρισμός – ξενοδοχεία


10.4.
Χρηματοπιστωτικοί οργανισμοί

Γ.
Διοίκηση - Οργάνωση

11.
Δημόσια διοίκηση

12.
Εγκαταστάσεις υποδομών

13.
Δίκτυα μεταφορών - συγκοινωνίες

14.
Ασφάλεια – άμυνα

Οι χρήσεις γης ως δυναμικός παράγοντας για τη μορφή και τη λειτουργία της πόλης 

Περίγραμμα εισήγησης.
Σελ. 1

